Уочи балканских ратова, 1912. као ученик гимназије укључио се у тајну омладинску национално-револуционарну организацију „Народна одбрана”, а недуго потом је постао и члан „Младе Босне”. Био је изразити поборник ослобођења југословенских народа од Аустроугарске и један од вођа национално-револуционарне омладине у Тузли. Након Сарајевског атентата и почетка Првог свјетског рата, 1914. осуђен је на 15 година затвора, али је 1917. амнестиран и пуштен.